Veton Berisha

Egersunds IK

Veton debuterte i seniorfotball for Egersunds IK høsten 2009, og spilte i alt 21 A-kamper for EIK før han gikk til Viking sommeren 2010. Hans eneste scoring i tigerdrakta kom i bortekampen mot Vaulen i 2010-sesongen, da EIK vant 7-1.

Viking FK

Berisha kom til Viking som 16-åring i 2010, og etterfulgte dermed sin eldre bror Valon Berisha. Veton fikk sin debut i Tippeligaen borte på Alfheim Stadion 19. mai 2011 mot Tromsø IL, da han ble byttet inn for Indriði Sigurðsson etter 57 minutter. Første scoring for klubben kom hjemme på Viking Stadion 17. juli 2011 mot Aalesunds FK, i en kamp som endte 1 - 0 til Viking. Berisha fikk totalt 12 kamper for klubben i løpet av 2011-sesongen, derav 5 fra start. Viking ledet av Åge Hareide skuffet denne sesongen, og endte til slutt på en 11.-plass. 2012-sesongen ble mer oppløftende for Viking, og laget endte på en 5.-plass i Tippeligaen. Berisha fikk totalt 21 kamper for klubben denne sesongen, og bidro i tillegg med 7 mål. Han delte dermed klubbens toppscorertittel sammen med Vidar Nisja. Januar 2013 forlenget Berisha kontrakten med klubben, med varighet ut juni 2015. I forkant av 2013-sesongen meldte 18 år gamle Berisha at han lovet minimum 15 scoringer i løpet av sesongen. Berisha brakk albuen i en kamp borte mot SK Brann 20. april 2013, og mistet dermed flere uker av sesongen. Klubben endte igjen på en 5.-plass, og Berisha spilte totalt 22 kamper og scoret 4 mål. 2014-sesongen ble en tung sesong for klubben, som endte på en 10.-plass, etter hele 12 uavgjorte kamper. Berisha scoret kun èn gang på totalt 25 opptredener.

SpVgg Greuther Fürth

1. juli 2015 ble det offentliggjort at Berisha hadde undertegnet en 3-års kontrakt med den tyske 2. Bundesliga klubben SpVgg Greuther Fürth. Berisha fikk sin debut for klubben hjemme på Sportpark Ronhof Thomas Sommer i en kamp mot Karlsruher SC 25. juli 2015. Første mål for klubben kom i den 2. runden, borte mot RB Leipzig på Red Bull Arena (Leipzig) 3. august 2015. Greuther Fürth endte på en 9.-plass i 15/16-sesongen. Berisha spilte totalt 33 kamper for klubben i løpet av sesongen, derav 29 kamper i fra start, og bidro i tillegg med 8 mål og 4 målgivende pasninger. I forkant av 16/17-sesongen ble det spekulert i medier om at den tyske 1. Bundesliga klubben Hertha Berlin ønsket en overgang for Berisha. Berisha ble værende i klubben, og spilte totalt 25 kamper i løpet av 16/17-sesongen i 2. Bundesliga.

Rapid Wien

31. august 2017 ble det offentliggjort at Berisha var klar for Rapid Wien, og hadde undertegnet en kontrakt frem til 31. juli 2020. Debuten kom i en kamp borte mot Red Bull Salzburg på Red Bull Arena 10. September 2017. Kampen ble også det første oppgjøret hvor brødrene Berisha møttes i en offisiell kamp hvor de representerte hvert sitt lag. Første mål for klubben kom i en 5-0 seier borte mot SKN St. Pölten 16. desember 2017.

Internasjonal karriere

Berisha debuterte for Norges U-15 landslag i en kamp mot Sverige hjemme på Åmot Stadion 22. september 2009. Spilleren har senere representert samtlige aldersbestemte landslag. Debuten for Norges U-21 landslag kom også mot Sverige, borte på Påskbergsvallen Arena ved Varberg 14. august 2013. Berisha repesenterte Norge på U-21 nivå 17 ganger, og scoret totalt to mål.
Veton Berisha fikk sin debut for Norges A-landslag i en privatlandskamp mot Portugal, 29. mai 2016. Kampen ble spilt på Estádio do Dragão i Porto, og endte 3 - 0 til hjemmelaget.
I samme kamp spilte begge Berisha brødrene i fra start, og ble dermed det 14. brødreparet som har representert landslaget i samme kamp.
Etter Kosovo ble selvstendig nasjon, valgte Valon i august 2016 å representere Kosovo, mens Veton fortsatt ønsket å representere Norge.

Personlig

Veton Berisha er i et forhold med datter til tidligere sandvolleyball-spiller og treningssentergründer Bjørn Maaseide.